
Jautājumi un atbildes par atklāto konkursu

“Līdzdalības budžeta projekta  “Pleskodāles muižas parka labiekārtošana” projekta izstrāde un autoruzraudzība”
(id. Nr. AMD 2026/30)

16.06.2026.
1.Jautājums:

Atsaucoties uz Rīgas valstspilsētas pašvaldības Ārtelpas un mobilitātes departamenta organizēto iepirkumu “Līdzdalības budžeta projekta “Pleskodāles muižas parka labiekārtošana” projekta izstrāde un autoruzraudzība” (identifikācijas Nr. AMD 2026/30) un iepirkuma komisijas 2026. gada 27. maija sēdes lēmumu (protokols Nr. 2), ar kuru apstiprināts nolikums, iesniedzam šādu lūgumu par nolikuma prasību pārskatīšanu.


Nolikuma 3.4.1.2. punktā noteikta prasība pretendentam nodrošināt sertificētu ainavu arhitektu ar noteiktu izglītību un profesionālo pieredzi.

Vēršam uzmanību, ka spēkā esošie Latvijas Republikas normatīvie akti neparedz obligātu ainavu arhitekta sertifikāciju kā priekšnoteikumu profesionālās darbības veikšanai šajā jomā. Attiecīgi sertifikāta esamība nav normatīvi obligāta, lai nodrošinātu kvalitatīvu un tiesiski atbilstošu pakalpojuma sniegšanu.

Ņemot vērā minēto, uzskatām, ka nolikuma 3.4.1.2. punktā noteiktā prasība neatbilst publisko iepirkumu tiesību pamatprincipiem, jo īpaši:

· proporcionalitātes principam, nosakot prasību, kas nav objektīvi nepieciešama līguma priekšmeta kvalitatīvai izpildei;

· brīvas konkurences principam, nepamatoti ierobežojot potenciālo pretendentu loku;

· vienlīdzīgas attieksmes principam, radot priekšrocības šauram speciālistu lokam bez normatīva pamatojuma.

Papildus norādām, ka šādas prasības saglabāšana var negatīvi ietekmēt iepirkuma rezultātu, jo:

· tiek samazināta konkurence un līdz ar to arī iespēja saņemt ekonomiski izdevīgāko piedāvājumu;

· tiek nepamatoti ierobežota tirgus dalībnieku dalība, īpaši ņemot vērā iepirkuma līguma iespējamo finansiālo apjomu.

Vienlaikus atzīmējam, ka nolikuma prasības attiecībā uz citiem sertificētiem speciālistiem (3.4.1.1., 3.4.1.3. un 3.4.1.4. punkti) ir tiesiski pamatotas, jo attiecīgajās jomās sertifikācija ir tieši saistīta ar normatīvo regulējumu.

Pamatojoties uz iepriekš izklāstīto, lūdzam veikt grozījumus nolikuma 3.4.1.2. punktā, paredzot vienu no šādiem risinājumiem:

1. svītrot prasību par sertificēta ainavu arhitekta piesaisti, vai

2. aizstāt to ar prasību nodrošināt speciālistu ar atbilstošu izglītību un pieredzi ainavu arhitektūras jomā, neizvirzot obligātu sertifikācijas nosacījumu.

Uzskatām, ka šāds grozījums nodrošinās nolikuma atbilstību publisko iepirkumu regulējuma principiem, veicinās konkurenci un sekmēs efektīvāku publisko līdzekļu izmantošanu.

1.Atbilde:

Izvērtējot Pretendenta norādītos argumentus par nolikuma 3.4.1.2. punktā noteikto prasību nodrošināt sertificētu ainavu arhitektu, Pasūtītājs ir atkārtoti izvērtējis prasības samērīgumu un saistību ar iepirkuma priekšmetu.

 

Ņemot vērā Pretendenta iebildumus un lai veicinātu plašāku konkurenci, vienlaikus saglabājot prasības attiecībā uz speciālista profesionālo kompetenci, Pasūtītājs veiks grozījumus nolikuma 3.4.1.2. punktā, atsakoties no prasības par obligātu ainavu arhitekta sertifikātu.

Vienlaikus Pasūtītājs saglabās prasības attiecībā uz speciālista izglītību un profesionālo pieredzi, tai skaitā labiekārtojuma projektu publiski pieejamam rekreācijas objektam (parki, dārzi, skvēri vai to daļas), ietverot vēsturiskās izpētes veikšanu un teritorijas attīstības koncepcijas izstrādi, jo šāda pieredze ir tieši saistīta ar iepirkuma priekšmeta kvalitatīvu izpildi.

Papildus Pasūtītājs norāda, ka nolikumā ir paredzēts kvalitātes vērtēšanas kritērijs par papildu līdzvērtīga objekta pieredzi, kas ļauj identificēt speciālistus ar augstāku kompetenci un plašāku profesionālo pieredzi iepirkuma priekšmetam līdzvērtīgu projektu izstrādē. Tādējādi profesionālā kompetence tiek vērtēta ne tikai kvalifikācijas prasību līmenī, bet arī piedāvājumu vērtēšanas procesā.
2.Jautājums:
Lūdzam skaidrot nolikuma 3.4.3. punkta prasību:

Pretendents ne vairāk kā 5 (piecos) iepriekšējos (2021., 2022., 2023., 2024., 2025.) gados, kā arī 2026. gadā līdz piedāvājumu iesniegšanas termiņa beigām ir izstrādājis vismaz 1 (viena) iepirkuma priekšmetam līdzvērtīga objekta izbūves, atjaunošanas un/vai revitalizācijas projektu.

Par līdzvērtīgu objektu ir uzskatāms objekts, kura ietvaros Pretendents ir izstrādājis labiekārtojuma projektu publiski pieejamam rekreācijas objektam (parki, dārzi, skvēri vai to daļas), ietverot vēsturiskās izpētes veikšanu un teritorijas attīstības koncepcijas izstrādi viena vai divu līgumu ietvaros.

Vai par atbilstošu tiks uzskatīts projekts, kurā vēsturisko izpēti veica nevis pats pretedents, bet pasūtītājs, t.i. vēsturiskā izpēte bija pievienota pasūtītaja izlūdīnātā iepirkuma projektēšanas uzdevumam? Ar kādiem dokumentiem pretendents var pierādīt, ka pretendents ir izstrādājis teritorijas attīstības koncepciju, ja šāda informācija nav norādīta pasūtītāja atsauksmē? 

2.Atbilde:

Atbildot uz pretendenta uzdoto jautājumu Rīgas valstspilsētas pašvaldības Ārtelpas un mobilitātes departamenta (turpmāk - Pasūtītājs)  rīkotā atklātā konkursā  “Līdzdalības budžeta projekta “Pleskodāles muižas parka labiekārtošana” projekta izstrāde un autoruzraudzība”, identifikācijas Nr. AMD 2026/30, (turpmāk - Konkurss), komisija informē, ka atbilstoši Konkursa nolikuma prasībai, par līdzvērtīgu objektu ir uzskatāms projekts, kura ietvaros pretendents ir izstrādājis labiekārtojuma projektu, ietverot vēsturiskās izpētes veikšanu un teritorijas attīstības koncepcijas izstrādi.

Līdz ar to par atbilstošu pieredzi netiks uzskatīts projekts, kurā vēsturiskā izpēte jau bija veikta iepriekš un pasūtītāja pievienota projektēšanas uzdevumam, ja pretendenta līguma ietvaros nebija paredzēta vēsturiskās izpētes veikšana vai tās organizēšana. Prasības mērķis ir pārliecināties par pretendenta pieredzi pilna apjoma projekta izstrādē, tai skaitā vēsturiskās izpētes nodrošināšanā.

Konkursa nolikuma 4.1.8.  apakšpunkts cita starpā paredz - ja pretendents objektīvu iemeslu dēļ nevar iesniegt darbu pasūtītāja izziņas, jāiesniedz citi dokumenti, kas apliecina pretendenta pieredzes atbilstību nolikuma prasībām. Tie var būt, piemēram, līgumi un to pieņemšanas - nodošanas akti,  kuros Konkursa komisija var konstatēt, ka pretendents ir veicis vēsturiskās izpēti un teritorijas attīstības koncepcijas izstrādi
